KIRJALLINEN KYSYMYS P-0198/00

esittäjä(t): Monica Frassoni (Verts/ALE) komissiolle

(27. tammikuuta 2000)

Aihe: Gardaland-huvipuistoon (Castelnuovo del Garda, Verona) johtavan tien leventäminen

Castelnuovo sul Gardan (Verona) kunta päätti 28. heinäkuuta 1999 tekemällään päätöksellä n:o 153 hyväksyä lopulliset suunnitelmat, joiden mukaan noin 1,4 kilometrin pituinen Via Derna -tie levennetään neljäkaistaiseksi ja siihen lisätään pyörätie sekä jalankulkuväylä. Tämä tie yhdistää Statale 249:n (Gardesana Orientale) ja Provinciale 30:n (Per Colà)(1). Hanketta on perusteltu sillä, että on parannettava tieyhteyttä Gardaland-huvipuistoon, joka vastaa töiden rahoituksesta. Lopullisena tavoitteena on ulottaa tie kulkemaan A4-moottoritielle (Milano-Venetsia) Statale 450:n kautta (Superstrada Napoleonica)(2).

Lazisen kunta, moottoriteiden rakentamisesta vastaava ANAS ja moottoriteiden valvonnasta vastaava Società Autostrade spa eivät kuitenkaan ole sitoutuneet toteuttamaan hankkeen edellyttämiä viimeistelytöitä ja saattamaan ajan tasalle (kahden uuden tiemaksupisteen rakentaminen) yhteyksiä pääteille (Provinciale 30 ja Statale 450) sekä A4-moottoritielle (Milano-Venetsia). Tämä kyseenalaistaa hankkeen hyödyllisyyden ja osoittaa, että muut julkiset viranomaiset eivät ole samaa mieltä Castelnuovon kunnan hankkeesta. Hanke on herättänyt vastustusta, ja yksityishenkilöt ovat jo nostaneet kanteita alueellisessa hallintotuomioistuimessa(3).

Hankkeen ympäristövaikutuksia ei ole arvioitu, eikä ole pohdittu tällaisen arvioinnin tarvetta. Italian lainsäädännössä(4), jonka osaksi direktiivi 85/337/ETY(5) on saatettu, säädetään, että kaikkien kaupungin ulkopuolella kulkevien sivuteiden ja kaupunkien läpikulkuteiden, joissa on neljä kaistaa tai enemmän ja jotka ovat yli 1,5 km pitkiä ja jotka kulkevat ainakin osittain suojeltujen alueiden läpi, ympäristövaikutukset on arvioitava. Sellaisten teiden, jotka eivät kulje suojeltujen alueiden läpi, ympäristövaikutusarvioinnin tarve on tarkistettava. Osa Via Dernasta kulkee sellaisen alueen läpi, jonka maisemaa on suojeltava, ja tien leventämishanke on Venetsian alueen alueellisessa kehityssuunnitelmassa(6) sovittujen Garda-järven alueen ympäristöllisten suunnitelmien vastainen. Euroopan yhteisöjen tuomioistuin esitti äskettäin rajoittavan tulkinnan ympäristövaikutusarviointien noudattamisesta(7).

Eikö komissio katso, että olisi tarkasteltava tämän hankkeen vaikutuksia ympäristöön sekä tarkistettava, onko ympäristövaikutusten arviointi (YVA) tarpeellinen? Jos näin on, mitä toimia se aikoo toteuttaa asian varmistamiseksi?

(1) Via Derna rakennettiin vuonna 1997 maatalouden kehittämistoimena EMOTR-rahoituksella (asetus 16772, 25. lokakuuta 1974, 27. lokakuuta 1966 annetun lain n:o 910 35 artiklan mukaisesti).

(2) Gardalandin ja A4-moottoritien välinen tieosuus olisi noin 5,8 km.

(3) Venetsian alueellisen hallintotuomioistuimen tapaukset 3027/99 (Gianfranco Frezza), 3028/99 (Andreino ja Claudio Lorenzini) ja 3029/99 (Renzo Lorenzini).

(4) 12. huhtikuuta 1996 annettu asetus, julkaistu virallisessa lehdessä 7. syyskuuta 1996.

(5) EYVL L 175, 5.7.1985, s. 40.

(6) Virallisessa lehdessä 30. maaliskuuta 1999 julkaistussa Venetsian alueellisessa laissa n:o 10, 26.3.1999, vaaditaan ympäristövaikutusten arvioinnin toteuttamista kaikilla kaupungin läpikulkuteillä, joissa on neljä kaistaa tai enemmän ja jotka ovat yli 1,95 km pitkiä, sekä kaupungin ulkopuolella kulkevilla sivuteillä, jotka ovat yli 5 km pitkiä ja kulkevat osittain arkaluonteisilla alueilla. Alle 5 km:n pituisia kaupungin ulkopuolella kulkevia sivuteitä koskien ei ole minkäänlaisia määräyksiä.

(7) Tuomioistuin totesi, että ympäristövaikutusten arviointia koskevan direktiivin liitteeseen II liittyvissä hankkeissa jäsenvaltiot eivät voi sulkea pois ympäristövaikutusten arviointimenettelyä tai toteuttaa arviointivelvoitteen ulkopuolisia hankkeita, joilla luonteensa, kokonsa tai sijaintinsa vuoksi voi olla merkittäviä ympäristövaikutuksia (asia C-435/99, 16.9.1999) ja että ympäristövaikutukset on arvioitava alustavasti, jotta voidaan varmistaa, tarvitaanko ympäristövaikutusten arviointia (asia C-133/94 2.5.1996).

Margot Wallströmin komission puolesta antama vastaus

(23. helmikuuta 2000)

Parlamentin jäsenen mainitsemassa hankkeessa on kyse 1 400 metrin pituisesta nelikaistaisesta tiestä. Tämän hankkeen on katsottava kuuluvan tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3. maaliskuuta 1997 annetun

neuvoston direktiivin 97/11/EY(1) liitteessä II olevan 10 e kohdan hankeluokkaan Teiden, satamien mukaan lukien kalasatamat ja satamalaitteiden rakentaminen (muut kuin liitteessä I mainitut).

Kyseisen direktiivin 4 artiklan 2 kohdassa säädetään seuraavaa: Jollei direktiivin 2 artiklan 3 kohdassa säädetystä muuta johdu, jäsenvaltioiden on määriteltävä liitteessä II mainittujen hankkeiden osalta a) tapauskohtaisesti selvittämällä tai b) jäsenvaltioiden asettamien raja-arvojen tai valintaperusteiden avulla, arvioidaanko tämä hanke 510 artiklan mukaisesti. Jäsenvaltiot voivat päättää molempien a ja b kohdassa mainittujen menettelyjen soveltamisesta.

Komissio ei ole tiennyt parlamentin jäsenen kuvaamasta tilanteesta. Se aikoo ryhtyä tarvittaviin toimenpiteisiin kerätäkseen siitä yksityiskohtaista tietoa ja varmistaakseen yhteisön lainsäädännön noudattamisen.

(1) EYVL L 73, 14.3.1997.